
Biedrība “Pulmonālās hipertensijas biedrība” ir iepazinusies ar informatīvo ziņojumu “Par Sabiedrības integrācijas fonda darbības uzlabojumu priekšlikumiem” un stingri iebilst pret Ministru kabineta sēdes protokollēmuma projekta 4. punktā paredzēto Sabiedrības integrācijas fonda (turpmāk tekstā - SIF) administrēto programmu sadalīšanu starp dažādiem resoriem.
Piedāvātais risinājums virza SIF uz faktisku likvidāciju un ir pretrunā ar neatkarīga audita un starpinstitūciju darba grupas secinājumiem, kas par optimālāko risinājumu atzina SIF saglabāšanu un nostiprināšanu kā pārresorisku, centralizētu finansējuma administrēšanas mehānismu. Programmu sadalīšana palielinātu administratīvās izmaksas un slogu, radītu atšķirīgas finansējuma piešķiršanas un uzraudzības prasības, vājinātu kopējo pārskatāmību un apdraudētu SIF uzkrātās kompetences saglabāšanu. Tas īpaši negatīvi ietekmētu mazas, jaunas un reģionālas NVO.
Neatkarīgais audits nav identificējis būtiskus trūkumus SIF finansējuma administrēšanā. Auditā konstatētās problēmas ir novēršamas, pilnveidojot SIF pārvaldību, precizējot tā uzdevumus un nodalot finansējuma administrēšanu no tiešas projektu īstenošanas.
SIF ir būtisks atbalsts Pulmonālās hipertensijas biedrības darbības pilnveidei un tā administrētā NVO fonda programma ir sniegusi iespēju sniegt atbalstu mazai, īpaši diskriminētai reto slimību pacientu grupai - pulmonālās arteriālās hipertensijas pacientiem un viņu ģimenām. Pateicoties SIF finansējumam, mūsu organizācija iesaistīja biedrības aktivitātēs cilvēkus ar retu slimību, sniedza regulāras konsultācijas un psiholoģisko atbalstu, informēja un izglītoja sabiedrību par šo reto slimību, par tās savlaicīgu atpazīšanu un ārstēšanu. Viens no būtiskākajiem sasniegumiem biedrības darbā ir neatkarīga interešu pārstāvība, kas notika ar SIF NVO fonda programmas atbalstu. Mūsu iniciatīvu rezultātā Latvijā cilvēkiem ar plaušu hipertensiju ir pieejami valsts apmaksāti pakalpojumi - zāles slimības ārstēšanai, tehniskais palīglīdzeklis - skābekļa koncentrators lietošanai mājās ne vien mūsu pārstāvētajai mērķa grupai, bet arī citiem plaušu un sirds slimību pacientiem. Ar SIF atbalstu esam veidojuši savu brīvprātīgo komandu, kas ir aktīvi, zinoši un vērtīgi mūsu kopienai.
SIF finansējums mūsu organizācijai ir būtisks priekšnoteikums ne tikai jaunu iniciatīvu īstenošanai, bet arī organizācijas kapacitātes nodrošināšanai un resursu ilgtspējīgai plānošanai. Vienota un prognozējama finansējuma administrēšanas sistēma ļauj nevalstiskajām organizācijām mērķtiecīgi attīstīt savu darbību, uzkrāt kompetences un nodrošināt ilgtermiņa atbalstu sabiedrības grupām, kuru vajadzības nav iespējams atrisināt atsevišķu īstermiņa projektu ietvaros.
Tādēļ Pulmonālās hipertensijas biedrība aicina pilnībā svītrot protokollēmuma projekta 4. punktu un precizēt 2. punktu, nosakot, ka SIF turpmākā attīstība balstāma scenārijā, kas saglabā un nostiprina SIF kā vienotu, neatkarīgu un pārresorisku publiskā finansējuma administrēšanas mehānismu, vienlaikus rodot risinājumus auditā konstatētajām nepilnībām.

